Γνωμοδότηση για το σχέδιο οδηγίας της Επιτροπής για την τροποποίηση των οδηγιών 88/301/ΕΟΚ και 90/388/ΕΟΚ σχετικά με τις δορυφορικές επικοινωνίες (94/C 127/02)

Η Επιτροπή αποφάσισε στις 3 Νοεμβρίου 1993 να ζητήσει, σύμφωνα με τις διατάξεις του άρθρου 198 της Συνθήκης για την ίδρυση της Ευρωπαϊκής Κοινότητας, τη γνωμοδότηση της Οικονομικής και Κοινωνικής Επιτροπής για την παραπάνω πρόταση.

Το τμήμα βιομηχανίας, εμπορίου, βιοτεχνίας και υπηρεσιών στο οποίο ανατέθηκε η προετοιμασία των σχετικών εργασιών, υιοθέτησε τη γνωμοδότησή του στις 5 Ιανουαρίου 1994 με βάση την εισηγητική έκθεση του Δρ. Nierhaus.

Η ΟΚΕ υιοθέτησε ομόφωνα κατά την 312η σύνοδο ολομέλειας (συνεδρίαση της 26ης Ιανουαρίου 1994), την ακόλουθη γνωμοδότηση.

1. Γενικές παρατηρήσεις

1.1. Η παρούσα πρόταση οδηγίας της Επιτροπής βρίσκεται σε στενή σχέση, από απόψεως περιεχομένου, με τις δύο οδηγίες 88/301/ΕΟΚ (1) και 90/388/ΕΟΚ (2) στόχος των οποίων ήταν η φιλελευθεροποίηση της παροχής υπηρεσιών και της αγοράς εξοπλισμού στον τομέα των τηλεπικοινωνιών.

1.2. Η ΟΚΕ θεωρεί ορθούς και αναγκαίους τους στόχους των οδηγιών αυτών επειδή πιστεύει ότι οι αποδοτικές τηλεπικοινωνίες αποτελούν μία από τις σημαντικότερες προϋποθέσεις για την περαιτέρω ανάπτυξη της κοινής αγοράς.

1.3. Επιπλέον, διαπιστώνονται ότι οι διατάξεις αμφοτέρων των προαναφερθεισών οδηγιών δεν εφαρμόζονται σε επίγειους δορυφορικούς σταθμούς.

1.4. Η νέα πρόταση οδηγίας της Επιτροπής έχει σαν σκοπό όπως και οι επίγειοι δορυφορικοί σταθμοί συμπεριληφθούν, μελλοντικά, στο πεδίο εφαρμογής των υφισταμένων διατάξεων.

1.5. Η Επιτροπή επιδιώκει το στόχο αυτό επειδή τόσο το Συμβούλιο στην απόφασή του της 19ης Δεκεμβρίου 1991 όσο και το Ευρωπαϊκό Κοινοβούλιο ζήτησαν την κατάργηση όλων των περιορισμών που αντιτίθενται στην ανάπτυξη νέων δραστηριοτήτων στον τομέα των δορυφορικών επικοινωνιών και της φιλελευθεροποίησης της αγοράς παροχής υπηρεσιών, στον εν λόγω τομέα, και της αγοράς του σχετικού εξοπλισμού.

1.6. Κατά συνέπεια η νέα πρόταση οδηγίας προβλέπει την κατάργηση κάθε υφιστάμενου αποκλειστικού δικαιώματος στην εισαγωγή, επεξεργασία, σύνδεση, λειτουργία και συντήρηση επίγειων δορυφορικών σταθμών.

1.7. Παρά το γεγονός ότι ο τομέας των δορυφορικών επικοινωνιών είναι σχετικά μικρός, σε σχέση με το σύνολο των τηλεπικοινωνιών, εντούτοις αποτελεί μια αγορά με μεγάλες αναπτυξιακές δυνατότητες οι οποίες μόνον τότε θα γίνει δυνατό να αξιοποιηθούν όταν δεν υπάρχει καμία αντίθετη περιοριστική ρύθμιση στα κράτη μέλη.

1.8. Αφού το Συμβούλιο καθόρισε τη θέση του για την πρόταση της Επιτροπής, στις 7 Δεκεμβρίου 1993, η Επιτροπή προτίθεται, μετά τη διαβούλευση με το Ευρωπαϊκό Κοινοβούλιο και την Οικονομική και Κοινωνική Επιτροπή, να εκδώσει την οδηγία στις αρχές του 1994. Τα κράτη μέλη θα διαθέτουν περίοδο 9 μηνών για να λάβουν τα κατάλληλα μέτρα σε εθνικό επίπεδο ώστε περί τα τέλη του 1994 να καταργηθεί κάθε περιοριστική ρύθμιση στον τομέα των δορυφορικών επικοινωνιών.

2. Ειδικές παρατηρήσεις

2.1. Η ΟΚΕ συμφωνεί ανεπιφύλακτα με την παρούσα πρόταση της Επιτροπής.

2.2. Τούτο δε ιδίως αν ληφθεί υπόψη το γεγονός ότι η νέα πρόταση οδηγίας είναι απαραίτητη για να συμπληρωθούν οι ήδη αναληφθείσες δράσεις της Επιτροπής για τη βελτίωση των επικοινωνιών στην Κοινότητα κατά τρόπο ορθολογικό.

2.3. Σχετικά με τα ανωτέρω η ΟΚΕ εφιστά, για μια ακόμη φορά, την προσοχή στο γεγονός ότι οι δικαιολογημένες προσπάθειες για την ομοιόμορφη εφαρμογή των σχετικών κανόνων που καταβάλλει η Επιτροπή σε συνδυασμό με την αξιοποίηση της αγοράς για τον εξοπλισμό δορυφόρων δεν πρέπει να προκαλέσουν (3) περιττές δυσχέρειες στους κατασκευαστές.

2.4. Επίσης η ΟΚΕ επισημαίνει ότι οι προβλεπόμενες στην τελευταία παράγραφο του άρθρου 2 της πρότασης οδηγίας διαδικασίες έγκρισης πρέπει να αποτρέπουν τον ενδεχόμενο κίνδυνο της μη αξιοποίησης της ταχείας εξέλιξης στον τομέα των τηλεπικοινωνιών επειδή παρακωλύεται από αυτή τη χρονοβόρο διοικητική διαδικασία (4).

2.5. Η ΟΚΕ επισημαίνει ακόμη ότι κατά την άποψή της στη σταδιακή μεταφορά σε εθνικό δίκαιο της οδηγίας για τη χορήγηση αδειών πρέπει να ληφθεί υπόψη και η απόφαση του Ευρωπαϊκού Δικαστηρίου της 27ης Οκτωβρίου 1993 (5) σχετικά με τη «Χορήγηση αδειών σε εθνικό επίπεδο για ραδιοφωνικούς πομπούς» σύμφωνα με την οποία οι κυβερνήσεις των κρατών μελών διατηρούν το δικαίωμα λήψης κατάλληλων ρυθμίσεων περί χορηγήσεως αδειών και τα εθνικά μέτρα πρέπει να καταργούνται σε περίπτωση εναρμονισμένων κοινοτικών ρυθμίσεων.

2.6. Η ΟΚΕ λαμβάνει υπόψη το γεγονός ότι τουλάχιστον στην αρχή, πρέπει να παραμείνουν ακόμη εν ισχύει για τη φωνητική τηλεφωνία αποκλειστικά δικαιώματα. Επαναλαμβάνει σχετικά με αυτά τις παρατηρήσεις που διετύπωσε στη γνωμοδότησή της (ΕΕ αριθ. C 34 της 2. 2. 1994) «για τη θέση στον τομέα των τηλεπικοινωνιακών υπηρεσιών» [έγγρ. COM(93) 159 τελικό] ότι «πριν από τη φιλελευθεροποίησή του χρειάζεται μεγαλύτερη προσέγγιση ως προς την έκταση, τον ορισμό, τη διαμόρφωση και τη χρηματοδότηση των καθολικών υπηρεσιών» (1).

3. Τελικές παρατηρήσεις

3.1. Γενικά, η ΟΚΕ θεωρεί ορθό, για τη δημιουργία ενός ισορροπημένου, ανοικτού διεθνούς πεδίου εμπορικών συναλλαγών, το άνοιγμα των κοινοτικών αγορών στον τομέα της τηλεπικοινωνίας και στις τρίτες χώρες. Σχετικά με τα ανωτέρω είναι όμως ζωτικό για την Κοινότητα το γεγονός όπως το άνοιγμα της αγοράς αποτελεί «μονόδρομο» αλλά και τα κράτη μέλη να έχουν παρόμοια πρόσβαση, χωρίς διακριτική μεταχείριση, στις εν λόγω αγορές αυτών των χωρών (2).

3.2. Τέλος η ΟΚΕ διαπιστώνει με ικανοποίηση ότι πολλές από τις προτάσεις στις πρόσφατες γνωμοδοτήσεις στους τομείς «δορυφόρων», «παροχής υπηρεσιών μέσω δορυφόρων», «τηλεπικοινωνιών» και «παροχής τηλεπικοινωνιακών υπηρεσιών» ελήφθησαν υπόψη από την Επιτροπή.

Βρυξέλλες, 26 Ιανουαρίου 1994.

Ο Πρόεδρος της

Οικονομικής και Κοινωνικής Επιτροπής

Susanne TIEMANN

(1) ΕΕ αριθ. L 131 της 27. 5. 1988, σ. 73.

(2) ΕΕ αριθ. L 192 της 24. 7. 1990, σ. 10.

(3) Πρβλ. γνωμοδότηση της ΟΚΕ, ΕΕ αριθ. C 161 της 14. 6. 1993, σ. 11, σημείο 2.6.

(4) Πρβλ. γνωμοδότηση της ΟΚΕ, ΕΕ αριθ. C 161 της 14. 6. 1993, σ. 11, σημείο 2.9.

(5) ΕΕ αριθ. C 316 της 23. 11. 1993, σ. 4.

(6) ΕΕ αριθ. C 34 της 2. 2. 1994, σ. 35.